27.6.2023
RO
Jurnalul Oficial al Uniunii Europene
C 224/41
Întregul ansamblu este mărginit la vest de poalele dealurilor Cévennes; la nord, de masivul calcaros Lussan, cu muntele Bouquet (630 m) drept altitudine maximă; la est și la sud, de platouri calcaroase întinse, adesea împădurite, care îl separă de regiunile Nîmes și Sommières și de valea Ronului.
În sfârșit, râul Gardon, care este un element important al rețelei hidrografice locale, traversează zona de la nord-vest la sud-est.
Arealul geografic se întinde, în principal, pe substraturi calcaroase, iar plantațiile viticole se află, în general, pe pante pietroase, pe soluri superficiale.
Clima acestui areal este mediteraneeană, însă este atenuată de distanța față de coastă și de relieful muntos, care limitează influența mării.
Prin urmare, diferențele de temperatură sunt mai mari decât pe coastă, înregistrându-se o scădere de unu până la două grade a temperaturii medii anuale între sud-estul și nord-vestul arealului.
Această climă de tranziție se reflectă, în special, în seceta de vară mai puțin severă; precipitațiile anuale, de aproximativ 700 mm, prezintă variații semnificative de la un an la altul, având în vedere precipitațiile de toamnă, care sunt uneori considerabile (din cauza fenomenului numit „Cévenol”).
Arealul geografic se întinde, astfel, în centrul unui peisaj cu culturi mixte, în care vița-de-vie este omniprezentă pe pante, iar vegetația naturală se împarte mai ales între stejarul verde și stejarul pufos, reflectând clima de tranziție a arealului.
De-a lungul secolelor, vița-de-vie a făcut parte din istoria și din viața agricolă a regiunii Uzès, existând pe teren numeroase dovezi privind cultivarea viței-de-vie încă din epoca romană.
Mai târziu, în Evul Mediu, vița-de-vie, o prezență constantă, a dobândit o puternică semnificație simbolică pentru clericii creștini, astfel că primii episcopi s-au reinventat ca viticultori.
Mențiunile privind calitatea plantațiilor viticole și a vinurilor nobile de pe teritoriul Duché d’Uzès datează din secolul al XV-lea.
De atunci, în pofida crizelor succesive, plantațiile viticole de pe versanți au reprezentant în mod constant un element de peisaj, alături de măslini și de câmpiile mai bogate cultivate cu cereale.
Structura funciară, dominată de mici exploatații agricole mixte, încuraja dezvoltarea viței-de-vie de pe versanți, fenomen care s-a manifestat în secolul al XVIII-lea prin practicarea a două activități, lucrătorii din industria textilă cultivând, de asemenea, parcele mici de viță-de-vie.
Începând din 1981, vinurile au fost recunoscute sub denumirea „Vin de Pays de l’Uzège”, care, în 1992, a devenit „Vin de Pays Duché d’Uzès”, după care condițiile de producție au fost înăsprite și a fost definit soiul de viță-de-vie mediteraneean.
Asociația de producători s-a implicat în activități de identificare a „terroir”-urilor, ținând seama de condițiile climatice și pedologice ale arealului, permițându-le astfel producătorilor să beneficieze de cea mai bună corelare a locului în care se află situată plantația viticolă cu soiurile de struguri, ceea ce consolidează autenticitatea vinurilor.
Plantațiile viticole au fost restructurate utilizându-se cele mai nobile soiuri mediteraneene, și anume Syrah N și Grenache N pentru vinurile roșii și roze și Grenache blanc B și Viognier B pentru vinurile albe.
În 2010, aproximativ 9 000 de hectolitri au fost declarați de 32 de crame private și de 11 unități vinicole cooperative; vinurile roșii au reprezentat 60 % din producție, vinurile roze 25 %, iar vinurile albe 15 %.
8.2.
Interacțiuni cauzale Situarea geografică specială a DOP „Duché d’Uzès”, la intersecția dintre Cévennes, Languedoc și Provence, împreună cu clima mediteraneeană de tranziție, permite coacerea lentă a soiurilor de struguri mediteraneene, evidențiind eleganța specifică, caracterul fructat și prospețimea vinurilor.
Cunoștințele de specialitate ale viticultorilor-vinificatori, alegerea exclusivă a soiurilor de struguri mediteraneene și studiile privind „terroir”-ul au facilitat, prin urmare, plantarea diferitelor soiuri de struguri în condiții ideale de cultivare.
Într-adevăr, se preferă întotdeauna parcelele cu o expunere bună la soare, cu soluri superficiale, pietroase și bine drenate.
În plus, datorită dealurilor Cévennes, temperatura variază semnificativ între zi și noapte.
Această amplitudine termică, în special datorită nopților mai reci, permite strugurilor să se coacă lent, intensificându-le culoarea și conservând aciditatea și expresia aromatică a boabelor, care sunt caracteristici distinctive ale vinurilor proaspete și fructate cu DOP „Duché d’Uzès”.
Soiul Grenache N le conferă onctuozitate, amploare și un gust fructat foarte elegant, dar intens.